text: जब बात दिल और दिमाग के बीच फंसी हो, तो हमेशा दिल की सुनो। फिल्म 'बागी 2' का नायक कैप्टन रणवीर प्रताप सिंह उर्फ रॉनी (टाइगर श्रॉफ) भी कुछ ऐसा ही करता है। रॉनी और नेहा (दिशा पाटनी) कॉलेज में साथ पढ़ते हैं और एक-दूसरे को प्यार करते हैं, लेकिन नेहा के पिता रॉनी को पसंद नहीं करते। रॉनी और नेहा भाग कर शादी करने जाते हैं, लेकिन फिर कुछ ऐसा होता है कि नेहा और रॉनी अलग हो जाते हैं और नेहा की किसी और से शादी हो जाती है। वहीं रॉनी आर्मी में कमांडो बन जाता है। 4 साल बाद नेहा रॉनी से अपनी किडनैप हुई बेटी के बारे में मदद मांगती है। रॉनी को नेहा के देवर सनी (प्रतीक बब्बर) पर शक है, लेकिन नेहा का पति शेखर (दर्शन कुमार) रॉनी को बताता है कि उनकी कोई बेटी थी ही नहीं। इस तरह चीज़ें काफी उलझ जाती हैं। आखिर रॉनी इस मिस्ट्री को सुलझाने में कामयाब हो पाता है या नहीं? यह तो आपको सिनेमा जाकर ही पता लग पाएगा।  अपने फिल्मी करियर की दूसरी फिल्म 'बागी' से 100 करोड़ क्लब में एंट्री करके टाइगर श्रॉफ ने दिखा दिया था कि वह लंबी रेस के घोड़े हैं। फिल्म के निर्माताओं ने उसी वक्त 'बागी' का सीक्वल अनाउंस कर दिया था। वहीं अब 'बागी 2' की रिलीज़ से पहले 'बागी 3' अनाउंस हो गई है। 'बागी 2' तेलुगु फिल्म 'क्षणम' की रीमेक है। टाइगर श्रॉफ के ऐक्शन का दर्शकों में कितना क्रेज है, इसकी गवाही सुबह-सुबह का हाउसफुल शो दे रहा था। देशभर में 3.5 हजार स्क्रीन पर रिलीज हुई 'बागी 2' टाइगर श्रॉफ की सबसे बड़ी रिलीज़ है। रियल लाइफ कपल टाइगर और दिशा की जोड़ी ऑनस्क्रीन काफी जमी है। खासकर उनकी पर्सनल केमिस्ट्री बेहतर होने की वजह से स्क्रीन पर यह कपल खूब जमा है। हालांकि दिशा और बेहतर कर सकती थीं। वहीं खुद टाइगर ने अपने फैन्स को हैरान कर देने वाले ढेरों ऐक्शन सीन किए हैं, जो कि सिनेमाघरों में फैन्स को सीटियां बजाने के लिए मजबूर देंगे। वह वन मैन आर्मी के रोल के अंदाज़ में फबते हैं। अपने एक टॉर्चर सीन में टाइगर पूरी तरह बिना कपड़ों के नजर आए हैं। उन्होंने फिल्म के लिए खासतौर पर हॉन्गकॉन्ग में मार्शल आर्ट की ट्रेनिंग ली है। फिल्म का फर्स्ट हाफ आपको बांध कर रखता है, लेकिन सेकंड हाफ में डायरेक्टर अहमद खान फिल्म को संभाल नहीं पाए और आखिरी आधे घंटे में टाइगर के बेहतरीन ऐक्शन सीन्स के बावजूद कहानी के लेवल पर फिल्म पटरी से उतर जाती है।प्रतीक बब्बर ने विलन के रोल से बड़े पर्दे पर वापसी की है। यह बात और है कि इस कहानी का असली रावण कोई और निकलता है। डी आई जी के रोल में मनोज वाजपेयी हमेशा की तरह जमे हैं। वहीं एसीपी के रोल में रणदीप हुड्डा ने भी बढ़िया ऐक्टिंग की है। दीपक डोबरियाल ने भी अपने उस्मान लंगड़ा के रोल को बखूबी निभाया है। फिल्म की शूटिंग मनाली, थाईलैंड, गोवा और लद्दाख की खूबसूरत लोकेशन पर हुई है। फिल्म का संगीत ठीकठाक है, लेकिन जैकलिन फर्नांडिस पर फिल्माए गए माधुरी दीक्षित के गाने एक, दो, तीन...की पहले ही काफी फजीहत हो चुकी है। हालांकि, अगर आप हैरतअंगेज ऐक्शन सीन वाली फिल्मों के शौकीन हैं, तो टाइगर श्रॉफ आपको कतई निराश नहीं करेंगे। दर्शकों को कैसी लगी फिल्म:  